Bielke
Store norske leksikon,Historie,Historiske hjelpevitenskaper,Slektsforskning og genealogi,Utenlandske slekter
Bielke er en svensk uradelsslekt, kjent siden 1200-tallet. Det er ikke påvist noen forbindelse til den skånsk-danske eller norske slekten Bjelke. Den svenske slekten fører et såkalt «talende våpen», et blått skjold belagt med to gull bjelker.
Slektens eldste kjente mann er ridderen, riksråd Ture Kettilsson (død tidligst 1322). Hans sønnesønn Sten Bengtsson (død 1408) ble marsk i 1376 og støttet først Albrecht av Mecklenburg, men gikk senere over til dronning Margrete. Han var farfar til Peder Turesson (1460-årene–1520), som ble stamfar for de friherrelige og grevelige grenene, og til Erik Turesson (1460-årene–1511), som var farfars far til Gunilla Bielke (1568–1597), kong Johan 3s dronning.Peder Turesson var farfar til Hogenskild Bielke (1538–1605), som ble friherre i 1569, og til brødrene Svante Bielke (1567–1609) og Nils Bielke (1569–1639), som ble friherrer i 1608. Nils Bielke var far til Ture friherre Bielke (1606–1648), som ble stamfar til den nålevende grenen, og til Sten friherre Bielke (1624–84), som igjen var farfars far til Ture Johan friherre Bielke (1742–92), en av deltakerne i attentatet mot Gustav 3.Ture friherre Bielke (1606–1648) var far til offiseren og diplomaten, generalguvernør i svensk Pommern, feltmarskalk Nils Turesson greve Bielke (1644–1716), som ble tysk-romersk riksgreve i 1686 og svensk greve i 1687. Hans etterslekt, den grevelige slekten Bielke, er nest etter slekten Natt och Dag den eldste kjente nålevende svenske adelsslekten. Slekten eier storgodset Sturefors sør for Linköping. Til denne gren av slekten hører Thure Gabriel greve Bielke (1894–1940), som var far til Nils greve Bielke (1917–2010), innehaver av fideikommissgodset Sturefors, Gunilla Maria Birgitta grevinne Bielke (1919–2015; gift med Friedrich C. G. M. fürst Fugger-Babenhausen, 1914–1979), Catharina Maria Alexandra grevinne Bielke (født 1930; gift med Johan Andreas fürst von Orsini-Rosenberg, 1926–2004) og Marianne Ebba Therese grevinne Bielke (født 1934), gift med fabrikkeier Johan Henrik Andresen (1930–2011). Les mer i Store norske leksikon adel uradel Sveriges historie